Wes-Kaap maak voorstelle vir internasionale toeristeArgieffoto (Foto: Michał Parzuchowski/Unsplash.) Die Wes-Kaapse regering het Woensdag ŉ alternatiewe benadering aan die minister van samewerkende regering en tradisionele sake, Nkosazana Dlamini-Zuma, gestuur om internasionale reise veilig te hervat sonder enige verwarring en onsekerheid. David Maynier, provinsiale LUR vir finansies en ekonomiese geleenthede, het gesê die risikogebaseerde benadering oor internasionale reise wat die nasionale regering verlede week vrygestel het, het onnodige verwarring veroorsaak in die reis- en toerismebedryf. “Die huidige beperkings laat sakereisigers van hoërisikolande toe om Suid-Afrika te besoek indien hulle negatief getoets het vir Covid-19, maar nie vakansiegangers nie. Dit maak glad nie sin nie en dit is onregverdig. Daar is eenvoudig geen groter risiko gebaseer op die doel waarom jy reis nie, en tog is daar ŉ uiterste beperking op vakansiegangers na Suid-Afrika.” Maynier het gesê internasionale markte is ŉ sleutel- ekonomiese drywer vir die toerismebedryf in die Wes-Kaap en dit is uiters noodsaaklik vir die bedryf se onmiddellike herstel om die grense aan vakansiegangers oop te stel, met streng gesondheidsprotokol. Die Wes-Kaapse regering stel die volgende voor: Maynier het benadruk die toerismebedryf maak ŉ groot bydrae tot die ekonomie en indiensneming in Suid-Afrika en die Wes-Kaap. Internasionale toerisme het in 2019 minstens R81,2 miljard bygedra in direkte buitelandse spandering in Suid-Afrika. Vakansiegangers van die Verenigde Koninkry, die VSA, Nederland en Frankryk maak die meeste gebruik van gunstige wisselkoerse en het ŉ hoë spanderingsmoontlikheid wat ŉ positiewe impak sal hê op die plaaslike ekonomie. “Werkverliese sal na verwagting die ergste wees in die toerismebedryf weens die Covid-19-pandemie. Na raming word 75 000 poste onmiddellik bedreig en 43,1% van die bedryf word hierdeur geraak.”